Ο **Γιάννης Μιχαηλίδης** (Μαρούσι, 31 Μαΐου 1988) είναι Έλληνας αναρχικός, καταδικασμένος από τη δικαιοσύνη για ληστείες τραπεζών και κακουργήματα σε ποινή κάθειρξης 47 ετών και 8 μηνών εκ των οποίων εκτιτέα τα 20 με συγχωνευτική απόφαση Εφετείου Κακουργημάτων Αθηνών, κρατούμενος σε σωφρονιστικά καταστήματα για περίπου 9 χρόνια με ευεργετικά υπολογιζόμενα ημερομίσθια περίπου 4,5 χρόνων.

Συνελήφθη το 2013 μαζί με άλλα τρία άτομα, μετά από ληστεία στο Βελβεντό, και καταδικάστηκε σε φυλάκιση. Το 2019 απέδρασε μετά τη διαφαινόμενη κατάργηση των εκπαιδευτικών αδειών που λάμβανε προκειμένου να φοιτά στο Γεωπονικό Πανεπιστήμιο Αθηνών, όμως συνελήφθη εκ νέου τον Ιανουάριο του 2020. Τον Μάιο του 2022 ξεκίνησε απεργία πείνας διεκδικώντας την σύννομη αποφυλάκισή του υπό τον όρο της ανάκλησης, καθώς εξέτισε το προβλεπόμενο από τον νόμο διάστημα ποινής ως κρατούμενος, την οποία σταμάτησε μετά απο 68 μέρες κρίνοντας πως είναι σε οριακό σημείο για τη ζωή του.

Βιογραφικά στοιχεία
-------------------

Πατέρας του είναι ο Χαράλαμπος Μιχαηλίδης, μουσικός και μαέστρος, ο οποίος είχε δηλώσει για τον γιο του ότι αποτελούσε άτομο με οικολογικές ανησυχίες και φίλα προσκείμενο στον αντεξουσιαστικό χώρο, χωρίς να ανήκει σε κάποια σχετική παράταξη. Ο Γιάννης Μιχαηλίδης, ως μαθητής, είχε άριστες επιδόσεις και ευαισθησίες για επίκαιρα θέματα. Έγραψε υψηλές βαθμολογίες στις πανελλαδικές εξετάσεις και η Μαριέττα Γιαννάκου, τότε υπουργός παιδείας, τον συνεχάρη για τις επιδόσεις του.

Κάποια στιγμή γνωρίστηκε με τον Νίκο Ρωμανό, με τον οποίο μετέπειτα συνεργάστηκε.

Ο Γιάννης Μιχαηλίδης είχε γίνει γνωστός το 2011, όταν σε πορεία στο κεντρο της Αθήνας, είχε εμφανιστεί με τόξο και βέλος το οποίο έστρεψε προς το κτήριο της Βουλής. Σύμφωνα με τον ισχυρισμό του στην απολογία του, άλλα όπως φαίνεται και από τις σχετικές φωτογραφίες , το βέλος ήταν ψεύτικο. 

### Διώξεις

Στις αρχές του 2006 έγινε γνωστός για την σύλληψη του κατά την διάρκεια ταραχών στην Αθήνα και το 2007 συνελήφθη πάλι για συμμετοχή σε επεισόδια στο καζίνο Μον Παρνές.

Ο Μιχαηλίδης συνελήφθη την 1η Φεβρουαρίου 2013 για διπλή ληστεία στο υποκατάστημα της Αγροτικής Τράπεζας των ΕΛΤΑ στον Βελβεντό, μαζί με τον Δημήτρη Πολίτη, τον Νίκο Ρωμανό και τον Ανδρέα Μπουρζούκο. Μετά τη σύλληψή τους φάνηκε να έχουν σημάδια σωματικής κακοποίησης. Η αστυνομία ανακοίνωσε ότι τα αποτυπώματά του ταυτίζονταν με αποτυπώματα που βρίσκονταν σε κρησφύγετα της Συνωμοσίας Πυρήνων της Φωτιάς. Βρέθηκε επίσης ότι είχε συμμετάσχει σε ένοπλη συμπλοκή με αστυνομικούς στην Πεύκη το 2011.

Ο Μιχαηλίδης καταδικάστηκε σε 16 χρόνια και 4 μήνες φυλάκιση για παράνομη κατακράτηση, για διακεκριμένη οπλοκατοχή, διακεκριμένες κλοπές και ληστεία, ενώ χαρακτηρίστηκε αθώος για τις κατηγορίες για ένταξη σε εγκληματική οργάνωση, αντίσταση κατά της αρχής και παράνομη οπλοκατοχή. Το 2015 καταδικάστηκε επίσης για την ένοπλη επίθεση σε αστυνομικούς στην Πεύκη σε 13 έτη κάθειρξη κατά συγχώνευση για απόπειρα ανθρωποκτονίας. Το Τριμελές Εφετείο Κακουργημάτων προχώρησε σε αθώωσή του για ένταξη και συμμετοχή στη Συνωμοσία Πυρήνων της Φωτιάς, όμως καταδικάστηκε ως «ατομικός τρομοκράτης» σε 11 χρόνια, απόφαση που δεν άλλαξε από το Πενταμελές Εφετείο.

### Απόδραση

Ο Μιχαηλίδης απέδρασε από τις αγροτικές φυλακές Τίρυνθας τον Ιούνιο του 2019, μετά την κατάργηση των εκπαιδευτικών αδειών που λάμβανε προκειμένου να φοιτά στο Γεωπονικό Πανεπιστήμιο Αθηνών. Σύμφωνα με την αστυνομία, μέσω γενετικού υλικού που βρέθηκε στο όχημα διαφυγής, διαπιστώθηκε ότι συμμετείχε σε ένοπλη ληστεία στις 29 Αυγούστου του ίδιου έτους στην Ερυμάνθεια Αχαΐας, χωρίς όμως να προκύψει ποινική δίωξη σε βάρος του γι' αυτό το γεγονός. Επίσης ταυτοποιήθηκε ως ένας από τους δύο αγνώστους που ακινητοποιήσαν με την απειλή όπλου αστυνομικό στην Χαλκιδική την 30ή Δεκεμβρίου 2019. Στις 29 Ιανουαρίου 2020 εντοπίστηκε από τους αστυνομικούς στον Χολαργό μαζί με την Κωνσταντίνα Αθανασοπούλου, καταδικασμένη ως μέλος της τρομοκρατικής οργάνωσης Επαναστατικός Αγώνας που είχε παραβιάσει τους περιοριστικούς όρους, και μια 26χρόνη, η οποία οδηγούσε το κλεμμένο όχημα στο οποίο επέβαιναν.

### Απεργία πείνας

Στις 23 Μαΐου 2022 ξεκίνησε απεργία πείνας στις φυλακές Μαλανδρίνου με αίτημα την απόλυσή του υπό τον όρο της ανάκλησης, καθώς είχε εκτίσει τα 3/5 της ποινής, συνυπολογιζομένων των ευεργετικών ημερομισθίων, που του επιβλήθηκε για ληστεία και τα 2/5 της ποινής για την απόδρασή του. Από τις 15 Ιουνίου νοσηλευόταν φρουρούμενος στο Γενικό Νοσοκομείο Λαμίας λόγω της επιδείνωσης της κατάστασης υγείας του. Η αίτηση αποφυλάκισης του Μιχαηλίδη, η απεργία πείνας του η οποία συνέπεσε χρονικά με την απόφαση του ίδιου εφετείου για αποφυλάκιση του Επαμεινώνδα Κορκονέα, του αστυνομικού που δολοφόνησε τον Αλέξανδρο Γρηγορόπουλο, οδήγησαν σε κινητοποίηση του αναρχικού χώρου στην Ελλάδα, με καταλήψεις δημόσιων κτιρίων, πορείες και μικρής έκτασης επεισόδια.

Στις 28 Ιουλίου, την 67η μέρα απεργίας πείνας, και ενώ οι γιατροί του είχαν εκφράσει την ανησυχία τους για την υγεία του, το αίτημα για αποφυλάκιση απορρίφθηκε από το συμβούλιο Εφετών Λαμίας, το οποίο θεώρησε ότι η συμπεριφορά που επέδειξε ήταν «προσχηματικά καλή» και πως «η απόλυτη αναγκαιότητα της συνέχισης της κράτησής του για την αποτροπή τέλεσης άλλων αδικημάτων παραμένει». Έκανε ακόμη λόγο ότι πρόκειται για άτομο με «σταθερή ροπή προς το έγκλημα» και με «στοιχεία έντονης αντικοινωνικής συμπεριφοράς». Το ΜΕΡΑ25 και ο ΣΥΡΙΖΑ τοποθετήθηκαν εναντίον της απόφασης μη αποφυλάκισης, όπως και η Ομοσπονδία Ενώσεων Νοσοκομειακών Γιατρών Ελλάδας, χαρακτηρίζοντας δίκαιο το αίτημά του και ζητώντας την εξέτασή του και υπό ανθρωπιστική σκοπιά.

Ο Μιχαηλίδης την επομένη της απόρριψης του αιτήματος ανέστειλε την απεργία πείνας. Λίγο αργότερα εξέδωσε ανακοίνωση, κατονομάζοντας τους λόγους για τους οποίους αναγκάστηκε να προβεί σε προσωρινή διακοπή.

Παραπομπές
----------

1. ↑  «Ποιος είναι ο αναρχικός Γιάννης Μιχαηλίδης». *debater.gr*. 28 Ιουλίου 2022. Ανακτήθηκε στις 28 Ιουλίου 2022.
2. ↑  «Ο Γιάννης Μιχαηλίδης σταματάει την απεργία πείνας». *news247.gr*. 29 Ιουλίου 2022. Ανακτήθηκε στις 29 Ιουλίου 2022.
3. 1 2 3 4  Παπαδάκης, Φοίβος (28 Ιουλίου 2022). «Γιάννης Μιχαηλίδης: Ποιος είναι ο αναρχικός απεργός πείνας». *Debater.gr* (στα Αγγλικά). Ανακτήθηκε στις 29 Ιουλίου 2022.
4. ↑  «Γιάννης Μιχαηλίδης: Ο γιος του μαέστρου, ο τοξοβόλος του Συντάγματος, ο κατηγορούμενος τρομοκράτης». *ProtoThema*. 30 Ιανουαρίου 2020. Ανακτήθηκε στις 31 Ιουλίου 2022.
5. ↑
6. 1 2 3  Σουλιώτης, Γιάννης (31 Ιανουαρίου 2020). «Σύλληψη «τοξοβόλου»: H ληστεία στην Αχαΐα, η «αιχμαλωσία» στη Χαλκιδική». *www.kathimerini.gr*. Ανακτήθηκε στις 28 Ιουλίου 2022.
7. ↑  «Οι ληστές της Κοζάνης μιλούν για πόλεμο «μέχρι την τελευταία σφαίρα»». *Ειδήσεις - νέα - Το Βήμα Online*. 12 Φεβρουαρίου 2013. Ανακτήθηκε στις 28 Ιουλίου 2022.
8. 1 2  Γιάννα, Παπαδάκου (1 Οκτωβρίου 2014). «Ενοχοι οι κατηγορούμενοι για τη διπλή ληστεία στον Βελβεντό». *Το Βήμα Online*. Ανακτήθηκε στις 28 Ιουλίου 2022.
9. ↑  ««Πυρήνες της Φωτιάς» έδειξαν και τα νέα αποτυπώματα των ληστών της Κοζάνης». *ΤΑ ΝΕΑ*. 17 Φεβρουαρίου 2013. Ανακτήθηκε στις 28 Ιουλίου 2022.
10. ↑  Δήμα, Μαρία (27 Ιουνίου 2015). «Δύο αθωώσεις και μία καταδίκη». *Η Εφημερίδα των Συντακτών*. Ανακτήθηκε στις 28 Ιουλίου 2022.
11. ↑  «Αναρχικός σημαίνει τρομοκράτης, σύμφωνα με το νόμο;». *epohi.gr*. 11 Μαρτίου 2018. Ανακτήθηκε στις 29 Ιουλίου 2022.
12. ↑  «Εξοντωτικές ποινές για τους «ατομικούς τρομοκράτες»». *Η Εφημερίδα των Συντακτών*. 26 Μαρτίου 2018. Ανακτήθηκε στις 28 Ιουλίου 2022.
13. ↑  «Απέδρασε από τη φυλακή ο «τοξοβόλος του Συντάγματος» Γιάννης Μιχαηλίδης». *Protagon.gr*. 7 Ιουνίου 2019. Ανακτήθηκε στις 28 Ιουλίου 2022.
14. ↑  Κεφαλά, Μαρία (23 Ιουλίου 2022). «62η μέρα απεργίας πείνας για τον Γ. Μιχαηλίδη - Θα τον αφήσετε να πεθάνει επειδή πρέπει να τον αποφυλακίσετε;». *2020mag.gr*. Ανακτήθηκε στις 28 Ιουλίου 2022.
15. ↑  «Δίκτυο για πολιτικά δικαιώματα: «Ο Γιάννης Μιχαηλίδης πρέπει να ζήσει και να νικήσει»». *Η Εφημερίδα των Συντακτών*. 10 Ιουλίου 2022. Ανακτήθηκε στις 28 Ιουλίου 2022.
16. ↑  «Απορρίφθηκε το αίτημα αποφυλάκισης του απεργού πείνας Γιάννη Μιχαηλίδη». *LiFO*. 28 Ιουλίου 2022. Ανακτήθηκε στις 28 Ιουλίου 2022.
17. ↑  «Γιάννης Μιχαηλίδης: Κατάληψη στην ΑΔΕΔΥ από αλληλέγγυους στον απεργό πείνας». *Τα Νέα*. 27 Ιουλίου 2022. Ανακτήθηκε στις 29 Ιουλίου 2022.
18. ↑  «Δ. Ηρακλείου: Υπό κατάληψη η Λότζια από αναρχικούς - Τι ζητούν». *newshub.gr*. 25 Ιουλίου 2022. Ανακτήθηκε στις 29 Ιουλίου 2022.
19. ↑  Σουλιώτης, Γιάννης (7 Ιουλίου 2022). «Μαύρο μπλοκ και στο βάθος «τοξοβόλος»». *Η ΚΑΘΗΜΕΡΙΝΗ*. Ανακτήθηκε στις 29 Ιουλίου 2022.
20. ↑  «Απερρίφθη το αίτημα αποφυλάκισης του απεργού πείνας Γιάννη Μιχαηλίδη - Η ΚΑΘΗΜΕΡΙΝΗ». *kathimerini.gr*. 28 Ιουλίου 2022. Ανακτήθηκε στις 29 Ιουλίου 2022.
21. ↑  «Γιάννης Μιχαηλίδης: Το σκεπτικό της απόρριψης του αιτήματος αποφυλάκισης». *www.news247.gr*. 28 Ιουλίου 2022. Ανακτήθηκε στις 29 Ιουλίου 2022.
22. ↑  «Γιάννης Μιχαηλίδης: Αντιδράσεις για την απόρριψη του αιτήματος αποφυλάκισής του». *news247.gr*. 28 Ιουλίου 2022. Ανακτήθηκε στις 29 Ιουλίου 2022.
23. ↑  «Ο Γιάννης Μιχαηλίδης σταματάει την απεργία πείνας». *news247.gr*. 29 Ιουλίου 2022. Ανακτήθηκε στις 29 Ιουλίου 2022.
24. ↑  Σουλιώτης, Γιάννης (29 Ιουλίου 2022). «Γιάννης Μιχαηλίδης: Αναστέλλει την απεργία πείνας». *www.kathimerini.gr*. Ανακτήθηκε στις 29 Ιουλίου 2022.
25. ↑  «Αναστέλλει την απεργία πείνας ο Γιάννης Μιχαηλίδης». *Η Εφημερίδα των Συντακτών*. Ανακτήθηκε στις 29 Ιουλίου 2022.